Nuwe dagvaarding op Zuma bedienOudpres. Jacob Zuma. Foto: Itumeleng English/African News Agency (ANA) Die Zondo-kommissie het ŉ nuwe dagvaarding op oudpresident Jacob Zuma bedien ná hy die eerste geïgnoreer het en daar word verwag dat Zuma in Januarie voor die kommissie sal verskyn. Die dagvaarding is vandeesweek op Zuma bedien by sy huis in Nkandla, KwaZulu-Natal en dwing hom om van 18 tot 22 Januarie voor die kommissie te getuig. Die kommissie doen alles wat binne die reg in sy vermoë is om Zuma te dwing om vrae te beantwoord oor sy nege jaar in die amp. ŉ Senior advokaat is opdrag gegee om dokumente voor te berei vir ŉ bevel van die Grondwethof wat hom sal verplig om die dagvaarding te respekteer. Indien die kommissie slaag, sal Zuma skuldig wees aan minagting van die hof en in hegtenis geneem kan word as hy in Januarie versuim om voor die kommissie te verskyn. Dié aansoek is nog nie ingedien nie, het ŉ woordvoerder vir die kommissie gesê, maar die JG Zuma-stigting het vroeër reeds regter Raymond Zondo se skrywe aan adv. Tembeka Ngcukaitobi as “onbehoorlik” beskryf. Volgens die stigting het Zuma geweier om te getuig, “omdat hy nie bereid is om geboelie te word nie”.